钦定古今图书集成/明伦汇编/官常典/第399卷 > 汪应轸
## 钦定古今图书集成/明伦汇编/官常典/第399卷 > 汪应轸

按《明外史》本传：“应轸，字子宿，浙江山阴人。少有志操，
举正德十二年进士，选庶吉士。十四年，诏将南巡，应
轸抗言：‘自下诏以来，臣民旁皇，莫有固志。临清以南，
率弃业罢市，逃窜山谷。苟不即收成命，恐变生不测。
昔谷永谏汉成帝，谓：‘陛下厌高美之尊号，好匹夫之
卑字。数离深宫，挺身晨夜，与群小相逐。典门户奉宿
卫者，执干戈而守空宫’。其言切中于今。夫谷永谐谀
之臣，成帝庸暗之主。永言而成帝容之，岂以陛下圣
明，不能俯纳直谏哉’？”疏入，留中。继复偕修撰舒芬等
连章以请，跪阙门受杖，几毙。教习竣，拟授给事中。有
旨补外，遂出为泗州知州。土瘠民惰，不知农桑。应轸
劝之耕，买桑植之。募江南女工教以蚕缫织作，由是
民足衣食。帝方南征，中使绎骚道路。应轸率壮夫百
馀人列水次，舟至即挽之出境。车驾驻南京，命州进
美妇、善歌吹者数十人。应轸言：“州子女荒陋，无以应。
敕旨，臣向募有桑妇，请纳之宫中，俾受蚕事。”事遂寝。
世宗践阼，召为户科给事中。山东矿盗起，掠东昌、兖
州，流入畿辅、河南境。应轸奏言：“弭盗与御寇不同。御
寇之法，驱之境外而已。若弭盗而纵使出境，是嫁患
于邻国也。凡一方有警，不行扑灭，致延蔓他境者，俱
宜重论。”报可。在科岁馀，所上凡三十馀疏，咸切时弊。
以便养，乞改南，遂调南京户科。张璁、桂萼在南部，方
议追尊献皇帝。雅知应轸名，欲倚以自助。应轸与议
不合，即奏请“遵《礼经》，崇正统”，以安人心。不报。嘉靖三
年春，出为江西佥事。居二年，具疏引疾，不俟命而归，
为巡按所劾。诏所司逮问。应轸自陈亲老鲜兄弟，乞
休侍养。吏部为之请，乃免逮。久之，廷臣交荐，起故官，
视江西学政。父艰归，病卒。